วันศุกร์, 14 กันยายน 2561 07:31
ตลาดหุ้นยุโรปลดลงเล็กน้อย หลังธนาคารกลางอังกฤษ(BOE)รวมทั้งธนาคารกลางแห่งสหภาพยุโรป(ECB)ตัดสินใจคงอัตราดอกเบี้ยที่ระดับเดิม
อุณหภูมิการลงทุนในตลาดหุ้นยุโรป วันที่ 13 กันยายน 2561 นักลงทุนซื้อขายกันด้วยความกดดัน จากสถานการณ์สงครามการค้าโลก และการจับตารายงานผลการประชุมของธนาคารกลางอังกฤษ(BoE)และธนาคารกลางแห่งสหภาพยุโรป(ECB)ซึ่งในที่สุดผลการประชุมก็ออกมาเป็นไปตามที่คาดการณ์ของตลาด ด้วยการคงอัตราดอกเบี้ยเอาไว้อยู่ที่ระดับเดิม ทั้ง BoE และ ECB อย่างไรก็ตาม ถ้อยแถลงที่เตือนว่าเศรษฐกิจทั่วทั้งโลกที่กำลังเผชิญกับความเสี่ยง ส่งผลให้นักลงทุนซื้อขายหุ้นด้วยความระมัดระวัง
The Stoxx Europe 600 index อันเป็นดัชนีชี้วัดราคาหุ้นที่สำคัญของทั่วทั้งภูมิภาคยุโรป ลดลง 0.15%
หุ้นในกลุ่มอุตสาหกรรมรถยนต์เพิ่มขึ้นนำตลาด ด้วยการเพิ่มขึ้นถึง 1.04% จากความคาดหวังต่อข่าวการรื้อฟื้นการเจรจาข้อพิพาททางการค้าระหว่างสหรัฐอเมริกากับจีนที่อาจจะมีการประนีประนอมกันมากขึ้น หลังจากการประชุมในครั้งที่ผ่านมาล้มเหลว ไร้ข้อตกลงใดใด
ในขณะที่หุ้นในกลุ่มเทคโนโลยีทั่วทั้งยุโรปพากันเพิ่มขึ้น ภายหลังหุ้นของ Apple ในตลาดนิวยอร์ก กลับมาเพิ่มขึ้นอีกครั้ง หลังจากที่ลดลงมาตลอดก่อนหน้านี้ ส่งผลให้บรรดหุ้นที่เป็นบริษัทซัพพลายเออร์ของ Apple พากันเพิ่มขึ้นนำตลาด
คณะกรรมการนโยบายการเงินของธนาคารกลางอังกฤษหรือ BoE ตัดสินใจคงอัตราดอกเบี้ยนโยบายเอาไว้ที่ระดับ 0.75% เท่าเดิม เป็นไปตามที่นักวิเคราะห์คาดการณ์เอาไว้ก่อนหน้านี้ พร้อมกับมีถ้อยแถลงถึงความเสี่ยงต่อความไม่แน่นอนในข้อตกลงระหว่างสหราชอาณาจักรกับ EU ซึ่งจะส่งผลให้ตลาดเงินผันผวนได้
ในขณะที่ธนาคารกลางแห่งสหภาพยุโรป(ECB)ก็ยังคงอัตราดอกเบี้ย รวมทั้งการคงนโยบายมาตรการผ่อนคลายทางการเงินเชิงปริมาณ(QE)เช่นเดียวกับการประชุมเมื่อครั้งที่ผ่านมา ซึ่งนายมาริโอ ดรากี ประธานธนาคารกลางแห่งสหภาพยุโรป(ECB)ได้กล่าวว่า เศรษฐกิจของยูโรโซนยังคงเติบโตอย่างแข็งแกร่งต่อเนื่อง อย่างไรก็ตาม ได้เตือนถึงภาวะเศรษฐกิจโลกที่กำลังเผชิญความเสี่ยงจากความผันผวนของตลาดการเงินทั่วทั้งโลก รวมทั้งการใช้มาตรการกีดกันทางการค้าของประเทศใหญ่ของโลก
Last modified on วันศุกร์, 14 กันยายน 2561 07:53
More in this category: « หุ้นพุ่ง 38 จุด หลังชัดเจนเลือกตั้งก.พ.62 หุ้นสหรัฐฯเพิ่มขึ้น ดาวโจนส์พุ่งกว่า 100 จุด »